CELEX: 32017D2224
Language: bg
Date: 2017-11-30 00:00:00
Title: Решение за изпълнение (ЕС, Евратом) 2017/2224 на Комисията от 30 ноември 2017 година за изменение на Решение за изпълнение 2014/844/ЕС, Евратом за разрешаване на Малта да използва някои приблизителни разчети при изчисляването на базата за собствените ресурси от ДДС (нотифицирано под номер С(2017) 7861)

2.12.2017   
            
            
               BG
            
            
               Официален вестник на Европейския съюз
            
            
               L 318/37
            
         РЕШЕНИЕ ЗА ИЗПЪЛНЕНИЕ (ЕС, Евратом) 2017/2224 НА КОМИСИЯТА
   от 30 ноември 2017 година
   за изменение на Решение за изпълнение 2014/844/ЕС, Евратом за разрешаване на Малта да използва някои приблизителни разчети при изчисляването на базата за собствените ресурси от ДДС
   
      
         (нотифицирано под номер С(2017) 7861)
      
   
   (само текстовете на английски и на малтийски език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
   след консултация с Консултативния комитет по собствените ресурси,
   като има предвид, че:
   
               (1)
            
            
               По силата на член 387 от Директива 2006/112/ЕО на Съвета (2) Малта може, в съответствие с условията, приложими в тази държава членка към датата на нейното присъединяване, да продължи да освобождава от облагане сделките, посочени в точка 9 от част Б на приложение X към посочената директива, за срока, за който същото освобождаване се прилага от която и да е от държавите членки, които са били членки на Общността към 30 април 2004 г. В съответствие с посочения член, тези сделки трябва да бъдат взети предвид при определянето на базата за собствените ресурси от данък добавена стойност (ДДС).
            
         
               (2)
            
            
               С Решение за изпълнение на Комисията 2014/844/ЕС, Евратом (3) на Малта беше разрешено да използва фиксирани проценти от междинната база при изчисляването на базата за собствените ресурси от ДДС за сделките, посочени в точки 8 и 10 от част Б на приложение X към Директива 2006/112/ЕО по отношение на общественото водоснабдяване на превоза на пътници.
            
         
               (3)
            
            
               В писмото си от 25 април 2017 г. Малта поиска разрешение от Комисията да използва някои приблизителни разчети при изчисляването на базата за собствените ресурси от ДДС за сделките, посочени в точка 9 от част Б на приложение Х към Директива 2006/112/ЕО по отношение на нови сгради и земя за строеж. При изчисляване на обезщетението за доставката на нови сгради и земя за строеж Малта оценява земята за строеж на стойност два пъти по-висока от стойността на новите сгради. Изчисляването на точната стойност на земята за строеж би било свързано с административно бреме, което би било необосновано, като се има предвид ефектът от въпросните сделки върху общата базата за собствените ресурси от ДДС на Малта. Поради това на Малта следва да се разреши да изчислява базата за собствените ресурси от ДДС, като използва приблизителни разчети по отношение на новите сгради и земята за строеж.
            
         
               (4)
            
            
               От съображения за прозрачност и правна сигурност е целесъобразно прилагането на разрешението да бъде ограничено във времето.
            
         
               (5)
            
            
               Поради това Решение за изпълнение 2014/844/ЕС, Евратом следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   В Решение за изпълнение 2014/844/ЕС, Евратом се добавя следният член 2а:
   
      „Член 2a
      За целите на изчисляването на базата за собствените ресурси от ДДС от 1 януари 2017 г. до 31 декември 2021 г. на Малта се разрешава да използва приблизителни разчети за сделките, посочени в точка 9 от част Б на приложение X към Директива 2006/112/ЕО (нови сгради и земя за строеж).“
   
   Член 2
   Адресат на настоящото решение е Република Малта.
   
      Съставено в Брюксел на 30 ноември 2017 година.
      
         
            За Комисията
         
         Günther OETTINGER
         
            Член на Комисията
         
      
   
   
      (1)  ОВ L 155, 7.6.1989 г., стр. 9.
   
      (2)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
   
      (3)  Решение за изпълнение на Комисията 2014/844/ЕС, Евратом от 26 ноември 2014 г. за разрешаване на Малта да използва някои приблизителни разчети при изчисляването на базата за собствените ресурси от ДДС (ОВ L 343, 28.11.2014 г., стр. 33).